Lietuvos darbo liaudies sąjunga

Lietuvos darbo liaudies sąjunga (dar vadinama Lietuvos darbo sąjunga arba komunistų ir nepartinių rinkimų bloku) – organizacija, formaliai dalyvavusi 1940 m. liepos mėn. vykusiuose Liaudies Seimo rinkimuose. Ji buvo sukurta jau po SSRS įvykdytos Lietuvos okupacijos (1940 m. birželio mėn.) ir faktiškai veikė kaip nepopuliarios Lietuvos komunistų partijos priedanga.

Apie šios sąjungos sudarymą buvo paskelbta 1940 m. liepos 6 d. spaudoje – ji pristatyta kaip rinkimų blokas, esą atstovaujantis Lietuvos darbo žmonių interesams. Rinkimų programoje buvo raginama balsuoti už Lietuvos Respublikos prisijungimą prie Sovietų Sąjungos, žadėtos plačios piliečių teisės, laisvės ir socialinės garantijos. Tiesiogiai apie Lietuvos tapimą sovietine respublika tuo metu dar nebuvo užsiminta. Vienintelė sąjunga, turėjusi teisę kelti kandidatus į Liaudies Seimą, buvo būtent ši organizacija. Ji taip pat vienintelė galėjo rengti rinkimų kampaniją ir skleisti sovietinę agitaciją bei propagandą. Sovietų atstovai Lietuvoje – tarp jų V. Dekanozovas, N. Pozdniakovas ir kiti – naudojosi Darbo liaudies sąjungos vardu, siekdami raminti visuomenę populistiniais pažadais, įtvirtinti savo įtaką ir paruošti šalį sovietizacijai.

Pagal oficialiai paskelbtus rezultatus, per 1940 m. liepos 14–15 d. vykusius rinkimus Lietuvos darbo liaudies sąjunga surinko 99,2 % balsų, o visi jos kandidatai buvo paskelbti išrinktais. Tačiau išlikę duomenys rodo, kad dalis kandidatų nesurinko reikiamo balsų skaičiaus, o rinkimų dokumentai vėliau buvo sunaikinti.Lietuvos darbo liaudies sąjunga. Visuotinė lietuvių enciklopedija. Nuoroda tikrinta 2025-11-07.

 Išnašos 

Kategorija:Liaudies Seimas